Porsche 928

Porsche 928 on eesmootoriga neljaistmeline Gran Turismo klassi sportauto, mida aastail 1978–1995 tootis Saksamaa autotootja Porsche.

 Ajalugu 
1960. aastate lõpus oli Porsche saavutanud võimekate sportautode tootja maine. 1970. aastate naftakriisi mõjul aga hakkas Porsche juhtkond, kaasa arvatud omanik Ferdinand Porsche, kavandama mudelivalikusse kütusesäästlikuma luksusliku GT-auto (sportlik kupee, mis sobiks ka pikkadeks reisideks) lisamist. Porsche peadirektor Ernst Fuhrmann veenis Ferdinandi toetama uue mudeli arendust, kuna mudel 911 oli jõudmas oma potentsiaali tippu, lisaks kardeti Porsche põhiturul USA-s võimalikke seadusmuudatusi, mis võinuks tagamootoriga autod keelata. Fuhrmann arvas, et Porsche tulevikuks olnuks tavapäraste mootoritega GT-autode, mitte ebatavaliste sportautode tootmine. Lisaks oli 911 müük hakanud vähenema, millest järeldati, et see oli jõudmas oma elutsükli lõppu. Fuhrmann arvas, et Porsche uueks lipulaevaks peaks olema GT-auto sportliku kupee ja luksusliku sedaani parimate omadustega, võrrelduna suhteliselt spartaliku sisustuse ja sportautoliku jõudlusega 911-ga. Auto pidi suutma konkureerida Mercedes-Benzi ja BMW toodanguga ning lisaks olema edukas Porsche põhiturul USA-s. Ferdinand nõustus ning Fuhrmann alustas uue auto kavandamist. 928 oli ka esimene Porsche täiesti enda disainitud mudel: 356 disain sarnanes Volkswagen Põrnika omaga, 911 oli 356 evolutsioon, 914 oli loodud koostöös Volkswageniga vahetama välja nii Porsche 912 kui Volkswagen Karmann-Ghia ning 924 oli Volkswageni ja Audi katkestatud projekt.

Algul plaaniti uus auto luua kas taga- või keskmootoriga, kuid tekkinud tehniliste probleemide tõttu nendest loobuti. Tagamootoriga 911 probleemiks olid mootori, käigukasti, katalüsaatori ja väljalaskesüsteemi mahutamine vähese ruumiga tagaosas, mistõttu oli saaste- ja müranormide täitmine keeruline. Keskmootor ei oleks jätnud ruumi reisijatele ja seetõttu otsustati auto luua eesmootoriga. Insenerid tahtsid autole suure töömahuga mootorit ja prototüüpidel kasutati 5-liitrist V8-mootorit (300 hj). Ferdinandi õepoeg Ferdinand Piëch tegi ettepaneku luua auto jaoks 4,6-liitrine 90-kraadine V10-mootor, mis baseerunuks Audi viiesilindrisel ridamootoril. Porsche juhtkond oli aga sellele vastu, kuna see oleks andnud aluse kuulujuttudele, et uus 911 tuleb Volkswagenilt pärit eesmootoriga, samas on ka arvatud, et Porsche tahtis kaugeneda Volkswagenist.

Lõpuks loodigi uus V8-mootor tähisega M28. Algsetel prototüüpidel olid veel karburaatorid, kuid seeriatoodangu autod varustati Bosch K-Jetronicu kütuse sissepritsega. Naftakriisi tõttu tekkisid aga küsimused auto mootori osas. Fuhrmann plaanis autol kasutada hoopis 3,3-liitrist 180 hj mootorit, kuid insenerid laitsid selle maha. Lõpuks otsustati kasutada 4,5-liitrist V8-mootorit võimsusega 240 hj (176 kW), USA-s 220 hj, mida peeti heaks jõudluse ja kütusekulu kompromissiks.

Autot esitleti 1977. aasta Genfi autonäitusel. Algselt oli autol 4,5-liitrine vesijahutusega 16-klapine V8-mootor võimsusega 240 hj (176 kW). Auto disainiti Wolfgang Möbiuse ja Anatole Lapine'i poolt. Kere oli galvaniseeritud terasest, kuid uksed, esitiivad ja mootorikate olid alumiiniumist. Porsche 928 oli oma aja üks luksuslikumaid sportautosid, enamikul valmistatud masinatel oli nahksisu ja väga rikkalik lisavarustus. 1978. aastal valiti Porsche 928 Euroopa aasta autoks. 

Kuigi auto sai mugavuse, võimsuse ja futuristliku disaini eest kiita, kulges müük aeglaselt, kuna 928 baashind 55 000 Saksa marka (USA-s 28 500 dollarit) oli 180 hj 911SC omast (39 900 marka / 19 500 dollarit) palju kõrgem, 300 hj 911 Turbo (930) maksis 78 500 marka / 36 700 dollarit. Porsche puristidele polnud ka meele järele vesijahutusega mootor auto esiosas. 1981. aastal otsustas Porsche uus peadirektor Peter Schutz 911 kui puhtaverelise sportauto endiselt tootmisse jätta, paralleelselt koos 928-ga, arvates, et 911-l oli veel endiselt potentsiaali ning ka paljukardetud tagamootoriga autode vastased seadused USA-s ei saanud teoks. Seega ei müünud 928 kunagi nii hästi, kui Fuhrmann seda lootis, kuid oma 18 tootmisaasta jooksul tekkisid autole siiski oma austajad. 

928 oli saadaval kas viiekäigulise dog-leg käsikäigukastiga või Mercedes-Benzi automaatkäigukastiga (algselt kolmekäiguline, alates 1984. aastast neljakäiguline). On arvatud, et umbes 80% autodest toodeti automaatkäigukastiga. 

1980. aastal esitleti mudelit 928 S, millel oli muudetud mõnevõrra välimust ja valikusse lisandus 4,7-liitrine V8-mootor võimsusega 300 hj (221 kW). Hinnaks oli 75 750 Saksa marka 188 hj 911SC 46 950 vastu. 1984. aastal suurendati jõuallika võimsust 310 hobujõuni. USA turule jõudis see alles 1983. mudeliaastal, kuid mootori võimsus oli vaid 240 hj, hinnaks 43 000 dollarit 911SC 29 950 vastu. 1985. aastal said USA turu autod endale 5,0-liitrise 32-klapise mootori võimsusega 288 hj. 

1986. aastal esitleti mudelit 928 S4, millel oli samuti mõningad muudatused välimuses ja uus 5,0-liitrine 32-klapine V8-mootor võimsusega 320 hj (235 kW). Hinnaks oli 119 500 Saksa marka / 58 900 dollarit, samal ajal maksis 300 hj 911 Turbo (930) 119 000 marka / 63 295 dollarit. Alates sellest mudelist olid Euroopa ja USA turu autodel samad mootorid sama võimsusega. 1989. aastal esitleti mudelit 928 GT, mis oli sama mootoriga, kuid 10 hj võimsam (330 hj), hinnaga 137 900 marka. Sellel oli vähem varustust kui S4-l, mudel oli saadaval ainult manuaalkäigukastiga, samamoodi polnud S4 alates 1990. aastast enam saadaval manuaalkäigukastiga. 

1991. aastal toodi välja Porsche 928 GTS, mis jäi selle mudeli viimaseks suuremaks uuenduseks. Autol uuendati välimust ja tehnikat. Samuti paigaldati sõidukile uus 5,4-liitrine V8-mootor võimsusega 350 hj (257 kW). Auto hind oli aga suhteliselt üüratu, baashinnaks oli 156 050 marka / 82 260 dollarit; 1995. aastal maksis täisvarustuses 928 GTS üle 100 000 USA dollari, samal ajal kui 272 hj 911 Carrera (993) maksis 125 760 marka / 59 900 dollarit ja 360 hj 911 Turbo 3.6 (964) 204 000 marka / 99 000 dollarit. Seepeale lõpetaski Porsche 928 tootmise sama aasta lõpus, kui USA turul müüdi vaid 77 autot. Kokku toodeti umbes 61 000 autot. 

Järelturul on 928 väärtus vähenenud kallite hoolduskulude tõttu, kuna varuosade tootmine on väga kallis. Samas on palju varuosadega varustajaid ja entusiastide klubisid, eriti USA-s, Saksamaal ja Suurbritannias. 

 Trivia 

 Brian De Palma 1983. aasta filmis "Arminägu" ("Scarface") ostis Al Pacino kehastatud narkoärikas Tony Montana endale hõbedase Porsche 928.
 "Top Gear Cheap Porsche Challenge'is" ostis Jeremy Clarkson 1500 naela eest Porsche 928S-i. Hiljem Patagonia Challenge'il ostis ta 928 GT.

928
Kategooria:Luksusautod
Kategooria:Sportautod
Kategooria:Sõiduautomudelid